b'\n_START_ARTICLE_\nGheorghe Gruia\n_START_SECTION_\nLa echipe de club\n_START_PARAGRAPH_\nGheorghe Gruia a fost, \xc3\xaenc\xc4\x83 din tinere\xc8\x9be, atlet \xc8\x99i sportiv. El a combinat mai \xc3\xaent\xc3\xa2i practicarea mai multor sporturi, atletismul, voleiul \xc8\x99i handbalul. \xc3\x8en timp ce era junior, a c\xc3\xa2\xc8\x99tigat campionatele na\xc8\x9bionale de juniori la aruncarea suli\xc8\x9bei \xc8\x99i la triplu salt, iar la v\xc3\xa2rsta de 21 de ani juca deja \xc3\xaen prima lig\xc4\x83 de volei din \xc8\x9bara noastr\xc4\x83._NEWLINE_P\xc3\xa2n\xc4\x83 la urm\xc4\x83, a ales s\xc4\x83 se concentreze pe un singur sport, iar acesta a fost handbalul. \xc3\x8en 1961 a ajuns la Steaua Bucure\xc8\x99ti, club la care avea s\xc4\x83 ob\xc8\x9bin\xc4\x83 mari performan\xc8\x9be. \xc3\x8en 1963, avea s\xc4\x83 c\xc3\xa2\xc8\x99tige primul s\xc4\x83u titlu de campion al Rom\xc3\xa2niei (era totodat\xc4\x83 primul titlu al Rom\xc3\xa2niei c\xc3\xa2\xc8\x99tigat de Steaua, dup\xc4\x83 trecerea de la handbalul \xc3\xaen 11 la cel \xc3\xaen 7)._NEWLINE_Avea s\xc4\x83 fie primul s\xc4\x83u titlu dintr-o serie de opt, ultimul \xc3\xaen 1973, an \xc3\xaen care avea s\xc4\x83 se \xc8\x99i retrag\xc4\x83 din jocul de handbal de mare performan\xc8\x9b\xc4\x83. Cu Steaua, a mai reu\xc8\x99it un succes extraordinar, \xc3\xaen anul 1968: Cupa Campionilor Europeni, dup\xc4\x83 finala de la Frankfurt pe Main \xc3\xaempotriva cehoslovacilor de la Dukla Praga, meci c\xc3\xa2\xc8\x99tigat cu scorul de 13-11 de forma\xc8\x9bia militar\xc4\x83._NEWLINE_La finala Cupei Dun\xc4\x83rii, petrecut\xc4\x83 \xc3\xaen 1964, la Budapesta, tot cu Dukla Praga, Gruia s-a \xc3\xaemboln\xc4\x83vit foarte grav, av\xc3\xa2nd o febr\xc4\x83 de 40 de grade, \xc8\x99i o stare foarte proast\xc4\x83, cu dureri \xc3\xaen g\xc3\xa2t \xc8\x99i transpira\xc8\x9bie rece. A apelat la doctorul cehoslovac, deoarece forma\xc8\x9bia Steaua nu avea medic, iar verdictul acestuia era crunt 3-4 zile la pat, ceea ce \xc3\xaensemna c\xc4\x83 acesta rata finala, care avea loc \xc3\xaen seara acelei zile._NEWLINE_\xc3\x8entrebat dac\xc4\x83 Gruia va putea totu\xc8\x99i juca, doctorul cehoslovac a fost ferm: acesta putea intra \xc3\xaen teren doar dac\xc4\x83 era nebun, pentru c\xc4\x83 era foarte probabil s\xc4\x83 se aleag\xc4\x83 cu o miocardit\xc4\x83 de care nu va mai sc\xc4\x83pa niciodat\xc4\x83. P\xc3\xa2n\xc4\x83 la urm\xc4\x83, Gruia a luat medicamente, a intrat \xc3\xaen teren, iar doctorul cehoslovac a sf\xc4\x83tuit juc\xc4\x83torii forma\xc8\x9biei sale ca Gruia s\xc4\x83 fie l\xc4\x83sat \xc3\xaen pace, deoarece nu reprezenta un pericol._NEWLINE_Ace\xc8\x99tia l-au ascultat pe doctor, \xc3\xaens\xc4\x83 Gruia, \xc3\xaen starea deplorabil\xc4\x83 \xc3\xaen care se afla, a reu\xc8\x99it s\xc4\x83 marcheze peste 7 goluri pentru Steaua, sub privirile \xc3\xaenm\xc4\x83rmurite ale doctorului forma\xc8\x9biei Dukla, care se \xc3\xaenchina la fiecare reu\xc8\x99it\xc4\x83 a rom\xc3\xa2nului._NEWLINE_Din 1973 \xc8\x99i p\xc3\xa2n\xc4\x83 \xc3\xaen 1978, Gheorghe Gruia a fost antrenor \xc8\x99i profesor la Academia de \xc3\x8enalte Studii Militare, cu specialitatea handbal. Din 1978, el s-a mutat \xc3\xaen Mexic, fiind trimis mai \xc3\xaent\xc3\xa2i cu scopul de a antrena echipa na\xc8\x9bional\xc4\x83 a statului nord-american, \xc3\xaens\xc4\x83 a devenit un  promotor al acestui sport \xc3\xaen aceast\xc4\x83 \xc8\x9bar\xc4\x83, dup\xc4\x83 ce a observat c\xc4\x83 handbalul nu fusese \xc3\xaenc\xc4\x83 deloc popularizat acolo.\n_START_SECTION_\nEchipa na\xc8\x9bional\xc4\x83\n_START_PARAGRAPH_\nGheorghe Gruia nu a evoluat niciodat\xc4\x83 pentru echipele na\xc8\x9bionale de juniori sau de tineret ale Rom\xc3\xa2niei, fiind selec\xc8\x9bionat direct la echipa mare, la doar un tur de campionat de la debutul s\xc4\x83u \xc3\xaen prima lig\xc4\x83 de handbal. \xc3\x8en 1964, avea s\xc4\x83 joace primul s\xc4\x83u mare turneu final al\xc4\x83turi de echipa na\xc8\x9bional\xc4\x83 (dup\xc4\x83 ce \xc3\xaen 1962 cucerise bronzul la Campionatele Mondiale Studen\xc8\x9be\xc8\x99ti din Suedia)._NEWLINE_La Campionatul Mondial de Handbal Masculin din Cehoslovacia, Gruia va deveni pentru prima oar\xc4\x83 campion mondial. \xc3\x8en final\xc4\x83, Rom\xc3\xa2nia avea s\xc4\x83 treac\xc4\x83, cu scorul de 25-22, de selec\xc8\x9bionata Suediei, iar Gruia avea s\xc4\x83 marcheze un gol \xc3\xaen final\xc4\x83 pentru \xe2\x80\x9etricolori\xe2\x80\x9d._NEWLINE_\xc3\x8entre 12 \xc8\x99i 21 ianuarie 1967 a avut loc, \xc3\xaen Suedia, Campionatul Mondial de Handbal, iar Rom\xc3\xa2nia a reu\xc8\x99it s\xc4\x83 c\xc3\xa2\xc8\x99tige bronzul. Gheorghe Gruia a fost unul din principalii marcatori ai competi\xc8\x9biei, cu 34 de goluri (patru mai pu\xc8\x9bine dec\xc3\xa2t golgheterul vest-german Herbert L\xc3\xbcbking). \xc3\x8en finala mic\xc4\x83 \xc3\xaempotriva URSS, Gruia a marcat 12 goluri, iar Rom\xc3\xa2nia a \xc3\xaenvins cu 21-19, c\xc3\xa2\xc8\x99tig\xc3\xa2nd locul al treilea \xc8\x99i medaliile de bronz._NEWLINE_\xc3\x8en 1968, a c\xc3\xa2\xc8\x99tigat Campionatele Mondiale Universitare, disputate \xc3\xaen Germania. A urmat a doua victorie la Campionatele Mondiale, \xc3\xaen 1970, la turneul disputat \xc3\xaen Fran\xc8\x9ba. A marcat 30 de goluri la turneul de Campionat Mondial c\xc3\xa2\xc8\x99tigat \xc3\xaen final\xc4\x83 cu 13-12 \xc3\xaempotriva Germaniei de Est, final\xc4\x83 \xc3\xaen care a punctat de patru ori. \xc3\x8en clasamentul marcatorilor de la acest turneu final a ie\xc8\x99it al doilea, cu un gol mai pu\xc8\x9bin dec\xc3\xa2t rusul Vladimir Maksimov._NEWLINE_Ultimul s\xc4\x83u turneu final avea s\xc4\x83 \xc3\xaei aduc\xc4\x83 prima medalie olimpic\xc4\x83, un bronz la Munchen, \xc3\xaen Germania de Vest (1972), el c\xc3\xa2\xc8\x99tig\xc3\xa2nd acest titlu dup\xc4\x83 ce a marcat 37 de goluri. Rom\xc3\xa2nia a ie\xc8\x99it doar pe trei, \xc3\xaenving\xc3\xa2nd \xc3\xaen finala mic\xc4\x83, cu scorul de 19-16, forma\xc8\x9bia similar\xc4\x83 a Germaniei de Est. "M\xc3\xa2na de Aur" a handbalului rom\xc3\xa2nesc \xc3\xaencheia astfel \xc3\xaen for\xc8\x9b\xc4\x83 ultimul turneu final la care a participat al\xc4\x83turi de tricolori.'